钦定古今图书集成/理学汇编/学行典/第095卷 > 《翰林读书言怀呈集贤院内诸学士》
## 钦定古今图书集成/理学汇编/学行典/第095卷 > 《翰林读书言怀呈集贤院内诸学士》

唐李白

晨趋紫禁中，夕待金门诏。观书散遗帙，探古穷至妙。
片言苟会心，掩卷而忽笑。青蝇易相点，白雪难同调。
本是疏散人，屡贻褊促诮。云天属清朗，林壑忆游眺。
或时清风来，闲倚门下啸。严光桐庐溪，谢客临海峤。
功成谢人间，从此亦投钓。